
„…akár egy dísztárcsa a sztrádán / én már leváltam valahol” A társadalom perifériájára szorult ember Röhrig Géza lírájában

Röhrig Géza sok tekintetben kívülállónak számít a kortárs magyar irodalmi közéletben.
Ahogy „kívülállónak” mondható az a kirekesztett társadalmi csoport is, amelynek tagjai
költészetében központi szerephez jutnak. Előadásomban az anyagilag és érzelmileg deprivált
ember megjelenítésének poétikai mintázatait vizsgálom Röhrig lírájában, különös tekintettel a
hajléktalanság és az árvaság megjelenítésének módozataira. A téma bemutatásához az ember
aki a cipőjében hordta a gyökereit (2016) és az angyalvakond (2018) című kötetek versei
közül hozok példákat.
Az árvaságot középpontba állító versek esetében a személyesség problémakörére
építettem az elemzéseimet. A hiány tapasztalata, az anya jelen nem létével való folyamatos
küzdelem vissza-visszatérő motívumát vizsgálom ezekben a versekben. A hajléktalansággal
foglalkozó szövegek esetében a test állapota, pusztulása, test és ruházat összemosódása,
valamint a hajléktalanok mikrokörnyezetének ábrázolása érdekel elsősorban.
Előadásomban igyekszem feltárni Röhrig Géza szegénység-ábrázolásának
sajátosságait és azt az irodalmi hagyományt, amelyből ez a poétika táplálkozhat, illetve
bemutatni azt a „belső” nézőpontot, portré vagy szerepversszerű ábrázolásmódot, amely a
választott versek beszédmódját, hangoltságát és motívumrendszerét meghatározza. Az
elemzések mellett kitérek a téma feltárhatóságának korlátaira és nehézségeire, valamint a
költő sajátos attitűdjére a probléma megközelítése kapcsán.



